

**UHMS1172 - DINAMIKA MALAYSIA**

**(MALAYSIAN DYNAMICS)**

PROJEK KELAS

SEKSYEN : 20

FAKULTI : FAKULTI KEJURUTERAAN

SEKOLAH : SEKOLAH PERKOMPUTERAN

KURSUS : KEJURUTERAAN PERISIAN

NAMA PENSYARAH : ENCIK HASSAN BIN HUSHIN

**PENDAHULUAN**

Pada 28 November 2019, kami pelajar Seksyen 20 subjek Dinamika Malaysia, UHMS 1172 telah menjalankan program “Care 4D Orphan” di rumah anak yatim Raudhatul Maryam yang terletak berhampiran dengan UTM sebagai tugasan akhir bagi subjek ini. Dinamika Malaysia merupakan subjek yang membincangkan tentang dinamika masyarakat Malaysia daripada zaman silam hingga masa kini. Ia melihat perubahan sosial masyarakat Malaysia yang hidup secara dinamik. Subjek ini juga melibatkan pendekatan bidang sejarah, politik, hubungan antarabangsa dan sosiologi bagi melihat semua bentuk dinamika masyarakat negara ini secara lebih holistik. Encik Hassan bin Hushin merupakan pensyarah yang menasihati kami bagi subjek tersebut. Rumah tersebut mempunyai penghuni berdasarkan 5 kategori iaitu anak yatim piatu, anak yang dari keluarga miskin, anak luar nikah, anak yang dibuang dan juga anak yang ayahnya masuk ke penjara. Kami telah menjalankan pelbagai aktiviti menarik seperti ‘explorace’, memasak dan berkongsi pengalaman bersama anak-anak yang berada di situ. Kami juga telah berjaya mengumpul sejumlah wang sebagai sumbangan ikhlas untuk diberikan kepada rumah tersebut.

**OBJEKTIF**

Antara tujuan kami membuat program ini antaranya memberikan pengalaman pembelajaran di luar kelas yang menarik dan menyeronokkan kepada anak yatim.Selain itu, memberi kesedaran kepada para pelajar untuk lebih menghargai dan menyayangi ibu bapa ataupun keluarga. Akhir sekali, dapat memupuk semangat prihatin dalam diri pelajar untuk membantu golongan yang memerlukan.

**RUMUSAN**

Dapat disimpulkan kami berbangga dan gembira kerana berjaya menjayakan program ini. Kami berjaya mengumpulkan jumlah sumbangan sebanyak RM1,541.00 hasil kerjasama orang awam dan Yayasan Pendidikan Hidayah. Sokongan kuat serta nasihat daripada pensyarah, Encik Hassan bin Hushin juga antara sebab program ini berjalan dengan lancar. Terdapat beberapa halangan atau masalah yang dihadapi dan dapat ditangani dengan pasukan ini. Kami dapat melihat kegembiraan di wajah adik-adik tertawa gembira tatkala menghadapi hari-hari sukar. Kami dapat berkongsi rasa serta pengalaman bersama. Ini merupakan satu detik dan pengalaman manis yang tercipta dalam semesta 1 tahun 1 kami di Universiti Teknologi Malaysia. Kami bersyukur dengan pengalaman yang diperoleh dengan peluang yang kami diberikan walaupun kami masih baru berada di alam universiti. Harapan kami agar dapat peluang yang lebih baik dalam menjalankan program seperti ini dan turut berharap dapat melakukannya dengan lebih baik pada masa akan datang.

**REFLEKSI DIRI**

 Sepanjang waktu saya berada di rumah tersebut, saya dapat mempelajari beberapa perkara. Saya ditugaskan untuk memasak dan menyediakan makan tengahari untuk dijadikan tambahan. Semasa memasak, setelah berbual dengan seorang mak cik yang digelar ‘ibu’ oleh kanak-kanak di rumah tersebut, saya mendapati bahawa mereka sentiasa bergerak berkumpulan. Disebabkan mereka tinggal di bawah bumbung yang sama, saya dapat lihat kebergantungan mereka antara satu sama lain. Mungkin kita tidak dapat memahami perasaan mereka sepenuhnya kerana kita tidak dibesarkan dalam keadaan yang sama tetapi kita masih boleh kaitkan diri kita dengan mereka dari segi emosi. Antara sebab utama mereka sentiasa bersama adalah kerana mereka hanya dapat bergantung pada rakan-rakan di rumah itu. Tempat mereka berkongsi kisah manis, pahit dan masalah adalah rakan-rakan yang menempuhi perkara yang hampir sama mereka lalui. Mereka tidak mempunyai ibu bapa yang boleh memberi tunjuk ajar kepada mereka. Segelintir daripada mereka merupakan anak yatim piatu, ada yang tinggal di situ kerana ibu bapa mereka dipenjarakan, ada juga kerana ibu bapa mereka tidak mampu untuk membiayai kos hidup yang kian meningkat. Ibu bapa yang sepatutnya menjadi idola kepada anak-anak, tetapi sekiranya mereka tidak dapat saksikan perbuatan baik yang dilakukan oleh ibu bapa mereka, bagaimana mereka hendak mengikut jejak langkah untuk menjadi orang yang berguna? ‘Ibu’ di rumah tersebut tidak henti memuji kanak-kanak lelaki yang rajin menolongnya di dapur untuk menyediakan makanan. Mereka tahu tanggungjawab mereka dan saya yakin, masa hadapan mereka cerah sekiranya mereka korbankan masa, tenaga dan usaha untuk fokus pada sesuatu yang mereka betul betul minat. Pengetua rumah tersebut pernah meluahkan hasratnya yang berbunyi sama. Pelajaran tidak semestinya akan menentukan masa hadapan kita. Apa yang penting di sini adalah nila-nilai yang kita perolehi untuk kita tempuhi cabaran dunia sebenar.